**OBRAZLOŽENJE**

**I PRAVNI TEMELJ ZA DONOŠENJE AKTA**

 Pravni temelj za donošenje akta sadržan je u članku 39. Statuta Grada Pula - Pola (Službene novine – Bollettino ufficiale Pula-Pola broj 7/09, 16/09, 12/11, 1/13, 2/18, 2/20, 4/21 i 5/21) i članku 15. Zakona o javnoj nabavi (Narodne novine broj 120/16 i 114/22).

**II TEMELJNA PITANJA KOJA SE UREĐUJU OVIM AKTOM**

 Grad Pula - Pola javni je naručitelj i obveznik primjene Zakona o javnoj nabavi (Narodne novine broj 120/16 i 114/22; dalje u tekstu: Zakon). Člankom 12. stavkom 1. točkom 1. Zakona propisano je da se Zakon ne primjenjuje na nabavu robe i usluga te provedbu projektnih natječaja procijenjene vrijednosti manje od 26.540,00 eura i radova procijenjene vrijednosti manje od 66.360,00 eura.

 Člankom 15. stavkom 2. Zakona propisano je da pravila, uvjete i postupke jednostavne nabave utvrđuje naručitelj općim aktom, uzimajući u obzir načela javne nabave te mogućnost primjene elektroničkih sredstava komunikacije.

 Gradsko vijeće Grada Pula-Pola na sjednici održanoj dana 02. lipnja 2022. godine usvojilo je Pravilnik o provedbi postupaka jednostavne nabave u upravnim tijelima Grada Pula-Pola, kojim je uređena priprema i provedba postupaka jednostavne nabave u upravnim tijelima Grada Pula - Pola koji prethode stvaranju ugovornog odnosa za nabavu robe, radova i usluga, a koji je izmijenjen na sjednici održanoj dana 20. prosinca 2020. godine radi prilagodbe uvođenju eura kao službene valute u Republici Hrvatskoj, sve sukladno Zakonu o uvođenju eura kao službene valute u Republici Hrvatskoj (Narodne novine broj 57/22), kao i globalnim poremećajima na svjetskim tržištima te njima povezanim rastom cijena građevnih proizvoda i materijala, energenata i sirovina.

 Ovim prijedlogom izmjena i dopuna nastavljeno je u smjeru olakšavanja globalnih poremećaja koja su zahvatila tržište, odnosno, upravo zbog problema koji su nastali u praksi i primjeni važećeg pravilnika, a obzirom na novonastale okolnosti, uvode se sljedeće promjene te se u nastavku daje obrazloženje pojedinih odredbi Nacrta prijedloga Pravilnika.

 Odredbama članka 6. Pravilnika propisano je, između ostaloga, tko donosi Odluku o imenovanju stručnog povjerenstva za jednostavne nabave za robe i usluge procijenjene vrijednosti jednake ili veće od 13.272,00 eura, a manje od 26.540,00 eura, odnosno za jednostavne nabave radova procijenjene vrijednosti jednake ili veće od 26.540,00 eura, a manje od 66.360,00 eura, koje obavezne podatke ista mora sadržavati te koje obveze i ovlasti imaju članovi stručnog povjerenstva za jednostavnu nabavu. Ovim izmjenama i dopunama pravilnika **u članku 2.** dopunjuje se navedeni članak 6. Pravilnika na način da se kao jedan od obaveznih podataka koje Odluka mora sadržavati, uvodi i podatak o tome da ukoliko se radi o postupku nabave po članku 10. stavku 1. ovog Pravilnika (IZUZECI), podatak o tome uz obrazloženje, a sve radi ostalih odredaba koje se mijenjaju u tom smjeru u pogledu izuzetaka, a koje se objašnjavaju dalje u tekstu.

Dalje, odredbom članka 8. Pravilnika propisano je na koji se način provodi jednostavna nabava financijskog praga za nabave čija je procijenjena vrijednost jednaka ili veća od 2.650,00 eura, a manja od 13.272,00 eura za robe i usluge odnosno 26.540,00 eura za radove, propisan je sadržaj poziva na dostavu ponuda, način dostave ponuda, rok za dostavu ponuda, način slanja/objave obavijesti o odabiru ili poništenju postupka te tko daje prijedlog za odabir ponude ili poništenje postupka odgovornoj osobi naručitelja.

Nadalje, propisano je tko potpisuje narudžbenicu odnosno ugovor.

Ovim izmjenama i dopunama Pravilnika, ovaj se članak mijenja i dopunjuje na način da se uz poziv na dostavu ponuda javnom objavom, omogućuje i slanje ponude jednom ili više gospodarskih subjekata po vlastitom izboru, a sve obzirom da se kroz primjenu važećeg Pravilnika nailazilo na probleme u praksi te je veliki broj nabava završen poništavanjem obzirom da se nitko nije javljao. Također rok za dostavu ponuda skraćen je s minimalnih 5 na 3 dana, a sve uzevši u obzir mogućnost velike hitnoće pojedinih slučajeva razuman predloženi rok od 3 dana kako bi se i sam postupak skratio u slučajevima hitnoća.

 Odredbom članka 9. Pravilnika propisano je na koji se način provodi jednostavna nabava financijskog praga za nabave čija ja procijenjena vrijednost jednaka ili veća od 13.272,00 eura za robe i usluge odnosno 26.540,00 eura za radove, a manja od 26.540,00 eura za robe i usluge odnosno 66.360,00 eura za radove, propisan je sadržaj poziva na dostavu ponuda, način dostave ponuda te rok za dostavu ponuda, rok i način slanja obavijesti o odabiru ili poništenju postupka te tko daje prijedlog za odabir ponude ili poništenje postupka odgovornoj osobi naručitelja. Nadalje, propisano je tko otvara ponude te pregledava i ocjenjuje ponude, propisano je tko donosi i u kojem roku obavijest o odabiru najpovoljnije ponude ili poništenju postupka, sadržaj te način slanja/objava istih.

Ovim izmjenama i dopunama Pravilnika, ovaj se članak mijenja i dopunjuje na način da se uz poziv na dostavu ponuda javnom objavom, omogućuje i slanje ponude najmanje 3 gospodarska subjekta po vlastitom izboru, a sve obzirom da se kroz primjenu važećeg Pravilnika nailazilo na probleme u praksi, slijedom čega je veliki broj nabava završavao poništavanjem istih i usporavanjem realizacije projekata na taj način. Također rok za dostavu ponuda skraćen je s minimalnih 7 na 5 dana, a sve uzevši u obzir mogućnost velike hitnoće pojedinih slučajeva razuman predloženi rok od 5 dana kako bi se i sam postupak skratio u slučajevima hitnoća.

Odredbom članka 10. Pravilnika propisani su slučajevi u kojima se nabava radova, robe i usluga može provesti izravnim ugovaranjem, odnosno upućivanjem poziva na dostavu ponude samo jednom gospodarskom subjektu te način na koji se dostavlja ponuda.

 Ovim izmjenama i dopunama Pravilnika, ovaj se članak mijenja i dopunjuje na način da za taksativno nabrojane slučajeve izuzetaka više nije potrebno tražiti suglasnost Gradonačelnika, dok se takva mogućnost uvodi kod drugih eventualnih slučajeva koji mogu nastati u praksi.

 Ostale odredbe Pravilnika ostaju neizmijenjene i na snazi.

 Slijedom svega navedenog predlaže se donošenje ovog Pravilnika.

**III PROCJENA POTREBNIH FINANCIJSKIH SREDSTAVA ZA PROVEDBU AKTA**

 U Proračunu Grada Pule-Pola nije potrebno osigurati dodatna financijska sredstva.

**IV SAVJETOVANJE SA ZAINTERESIRANOM JAVNOŠĆU**

Na temelju odredbe članka 11. Zakona o pravu na pristup informacijama („Narodne novine“ br. 25/13, 85/15 i 69/22) za ovaj Pravilnik je potrebno provesti prethodno savjetovanje sa zainteresiranom javnošću u trajanju od najmanje 30 dana slijedom čega Grad Pula-Pola, pri donošenju Pravilnika, provodi savjetovanje sa zainteresiranom javnošću s ciljem upoznavanja javnosti s Nacrtom prijedloga Pravilnika i pribavljanjem mišljenja, primjedbi i prijedloga zainteresirane javnosti, kako bi isti, ukoliko su zakonito i stručno utemeljeni, bilo prihvaćeni i u konačnosti ugrađeni u odredbe Pravilnika.

**Savjetovanje sa zainteresiranom javnošću započinje dana 28.08.2023. godine te završava zaključno s danom 26.09.2023. godine,** koji je ujedno i krajnji rok za dostavu mišljenja, primjedbi i prijedloga na Nacrt prijedloga Odluke.

Adresa e-pošte na koju se šalju očitovanja zainteresirane javnosti na obrascu sudjelovanja javnosti:

**pravilnik.jednostavnanabava @pula.hr**

*Pripremila:*

*Sanja Kljajić Dakić, univ. mag. iur.*

 **p.o. PROČELNICA**

 **Anja Ademi, univ. mag. fin.**